Σβίγκοι με μέλι Χελμού, κανέλα και καρύδια
Σφίγγοι ή σβίγγοι, είναι γνωστοί αλλιώς και ως οι νησιώτικοι λουκουμάδες. Βέβαια συνηθίζεται να παρασκευάζονται και σε ορεινά μέρη, όπως στην Αρκαδία, όπου δεν σερβίρονται τόσο με σιρόπι, αλλά με ντόπιο μέλι, καρύδι και κανέλα.
140 ml γάλα πρόβειο ή αγελαδινό, πλήρες, 1 κουτ. σούπας κονιάκ, 80 γρ. βούτυρο αγελαδινό, 1 κουτ. σούπας μέλι, κατά προτίμηση Χελμού, 25 γρ. ζάχαρη, 1 κοφτό κουτ. γλυκού αλάτι, 200-220 γρ. αλεύρι για όλες τις χρήσεις, κοσκινισμένο, 1 κουτ. γλυκού κανέλα σε σκόνη, 2 καρφάκια γαρίφαλο, ξύσμα από 1/2 λεμόνι, 4 αυγά, άφθονο ηλιέλαιο, για το τηγάνισμα, μέλι, κατά προτίμηση Χελμού, κανέλα σε σκόνη, ψιλοτριμμένα καρύδια, ζάχαρη άχνη
Για να φτιάξουμε τους σβίγκους με μέλι Χελμού, κανέλα και καρύδια, ξεκινάμε ρίχνοντας σε μια κατσαρόλα το γάλα, 100 ml νερό, το κονιάκ, το βούτυρο, το μέλι, τη ζάχαρη, το αλάτι, την κανέλα, τα γαρίφαλα και το ξύσμα λεμονιού, τα αφήνουμε να πάρουν μία βράση σε μέτρια προς χαμηλή φωτιά. Με ένα πιρούνι «ψαρεύουμε» και αφαιρούμε τα γαρίφαλα.Ρίχνουμε στην κατσαρόλα το αλεύρι, σε δόσεις, ανακατεύοντας συνεχώς με σύρμα ή ξύλινη κουτάλα μέχρι να φτιάξουμε έναν ομοιογενή χυλό. Αποσύρουμε από τη φωτιά και αφήνουμε τον χυλό να κρυώσει και να σφίξει.Τον αδειάζουμε στον κάδο του μίξερ πάγκου και αρχίζουμε να τον χτυπάμε με το φτερό, μέχρι να αφρατέψει. Χωρίς να σταματήσουμε το χτύπημα, ρίχνουμε τα αυγά ένα ένα, χτυπώντας συνεχώς για περίπου 10-15 λεπτά, μέχρι να φτιάξουμε ένα εντελώς λείο μείγμα.Σκεπάζουμε με διάφανη μεμβράνη και βάζουμε στο ψυγείο για 1 1⁄2 -2 ώρες.Σε μια μέτρια, βαθιά κατσαρόλα ζεσταίνουμε άφθονο ηλιέλαιο σε δυνατή φωτιά – το θερμόμετρο να δείχνει 180-190°C. Αν δεν έχουμε θερμόμετρο, ρίχνουμε μια μικρή δόση από το μείγμα: πρέπει να αρχίσει να αφρίζει απαλά, αμέσως. Με ένα κουτάλι παίρνουμε μία δόση από το μείγμα των σβίγκων και το ρίχνουμε στο καυτό λάδι, σπρώχνοντάς το με άλλο κουτάλι. Οι σβίγκοι γίνονται σχεδόν στρογγυλοί σαν λουκουμάδες και κολυμπάνε μέσα στο άφθονο λάδι. Ρίχνουμε μερικές κουταλιές και τηγανίζουμε για 2-3 λεπτά, μέχρι να ροδίσουν ομοιόμορφα.Τους βγάζουμε με τρυπητή κουτάλα και τους στραγγίζουμε σε χαρτί κουζίνας. Σερβίρουμε τους σβίγκους με μέλι, κατά προτίμηση Χελμού, κανέλα και τριμμένα καρύδια. Εναλλακτικά σερβίρουμε τους σβίγκους πασπαλισμένους με άχνη ή με γλυκό κουταλιού της αρεσκείας μας.
Αλεύρι (ζύμες)